NARIADENIE KOMISIE (ES) č. 1472/2004
z 18. augusta 2004,
ktorým sa mení a dopĺňa nariadenie (ES) č. 1874/2003 schvaľujúce národné programy niektorých členských štátov na kontrolu scrapie, definujúce ďalšie garancie a povoľujúce odchýlenia v oblasti chovných programov zameraných na rezistenciu oviec proti PSE podľa rozhodnutia 2003/100/ES
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 999/2001 z 22. mája 2001, ktoré stanovuje pravidlá prevencie, kontroly a vyhubenia niektorých prenosných spongiformných encefalopatií (1), a najmä na jeho písm. b) bod ii) oddielu 1 kapitoly A prílohy VIII,
keďže:
(1)
Nariadenie (ES) č. 999/2001 stanovuje schválenie národných programov členských štátov na kontrolu scrapie, ak spĺňajú určité kritériá stanovené v uvedenom nariadení. Nariadenie (ES) č. 999/2001 tiež stanovuje definíciu ďalších garancií, ktoré sa môžu vyžadovať na účely obchodovania a dovozu v rámci spoločenstva v súlade s uvedeným nariadením.
(2)
Rozhodnutie Komisie 2003/100/ES z 13. februára 2003, určujúce minimálne požiadavky na zriadenie chovných programov zameraných na rezistenciu oviec proti prenosným spongiformným encefalopatiám (2), stanovuje, že každý členský štát má zaviesť chovný program na výber určitých plemien oviec na účely rezistencie proti prenosným spongiformným encefalopatiám. Rozhodnutie 2003/100/ES tiež určuje možnosť odchýlenia členských štátov od požiadavky zriadiť chovný program na základe svojho národného programu kontroly scrapie, ktorý bol predložený a schválený v súlade s nariadením (ES) č. 999/2001, ktoré stanovuje nepretržité aktívne monitorovanie oviec a kôz, ktoré uhynuli na farme, vo všetkých stádach v tomto členskom štáte.
(3)
Nariadenie Komisie (ES) č. 1874/2003 (3) schválilo národné programy kontroly scrapie Dánska a Švédska.
(4)
Dňa 28. marca 2004 Fínsko predložilo národný program na kontrolu scrapie, ktorý spĺňa požadované kritériá stanovené v nariadení (ES) č. 999/2001, a je pravdepodobné, že Fínsko má nízke rozšírenie scrapie na svojom území. V súlade s tým je potrebné schváliť národný program Fínska na kontrolu scrapie.
(5)
Na základe národného programu Fínska na kontrolu scrapie je potrebné povoliť Fínsku odchýlenie od chovného programu, ako je stanovené v rozhodnutí 2003/100/ES. Ďalej pre Fínsko platia aj ďalšie garancie na účely obchodovania, ktoré vyžaduje príloha VIII kapitola A a príloha IX kapitola E nariadenia (ES) č. 999/2001 a ktoré sú určené v nariadení (ES) č. 1874/2003, ako aj všetky ostatné ustanovenia uvedené v danom nariadení.
(6)
Preto je potrebné, aby sa príslušne zmenilo a doplnilo nariadenie (ES) č. 1874/2003.
(7)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha k nariadeniu (ES) č. 1874/2003 sa nahrádza textom v prílohe k tomuto nariadeniu.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. augusta 2004